Henrik Dam Kristensen (S), 2012-01-18:
Jo, men jeg synes også, det ligner sådan en forespørgselsdebat, hvor man har 20 minutter.
Men jeg vil sige, at når jeg nu skal svare på det her spørgsmål, er jeg faktisk rigtig glad ved, at det ikke kun er Venstres trængselsordfører, der er til stede, for jeg kan jo se, at også Venstres trafikpolitiske ordfører er til stede.
Jeg oplever jo nu et skift i Venstres holdning til det at bygge.
Må jeg oplyse hr. Martin Geertsen om, at den udvidelse af Motorring 3, som var højt profileret fra den tidligere regerings side, kostede 2 mia. kr. og tidsbesparelsen i myldretiden udgør ca. 3-5 minutter.
Sådan kan vi tage det projekt for projekt.
Det, hr. Martin Geertsen siger nu, er, at de ikke længere vil være med til at bruge penge på at bygge noget til mange milliarder kroner, som kun reducerer transporttiden nogle ganske få minutter.
Det er et fuldstændigt opgør med det, der egentlig har været filosofien indtil nu i et bredt samarbejde også med Venstre: Man anerkender ikke, at man også rigtig løser nogle problemer, hvis ikke det er noget, der giver rigtig stor tidsreduktion.
Så det er i bund og grund et opgør.
Må jeg så i forhold til miljødelen sige, at det jo er en tilsnigelse at sige, at det bare er en lille gevinst.
Når man kigger på rapporten, kan man se, at det faktisk er en ganske flot gevinst, der også er, når det gælder miljødelen.
Men vi har aldrig nogen sinde lagt skjul på, at det her først og fremmest gælder trængslen, og at der er nogle sidegevinster, når det gælder miljøet.
Så vil jeg i forbindelse med de løsningsmodeller, som spørgeren sådan set henviser til, nemlig at bygge flere motorveje, sige, at der i den samme rapport, som der blev henvist til, står, at man, selv om der bygges flere motorveje, slet ikke når den effekt, som rent faktisk fås ved at indføre en trængselsafgift i København.
Så det her handler om, om man reelt vil gøre noget ved en situation, som er rigtig dårlig for mange mennesker hver dag, eller om man ikke vil gøre det.
Regeringen vil gøre noget ved det, vi vil sikre, at det bliver nemmere at komme til og fra København, hvad enten det er i bil eller med kollektiv trafik.
Men det er da klart, at når man kører ud, er der faktisk også nogle steder, hvor der skabes trængsel.
Jeg har bemærket en journalist, som skulle lave en reportage til et større dagblad for et stykke tid siden, og som måtte konstatere, at undervejs ud af København kunne man ikke nå de fastsatte mål, fordi trængslen rent faktisk var for stor, så man måtte lave om på sine planer.
Så det her går lidt begge veje.
Problemet er lidt, at spørgerens partifælle, som var transportminister, efterlod en kassebeholdning på 200.000 kr.
Det er sådan set det, der er problemet med noget af det her.
Alligevel anerkender man ikke, at der er et problem, som den her regering nu forsøger at tage hånd om og løse ved at sikre, at der bliver investeret endnu mere i kollektiv trafik i og omkring Storkøbenhavn, så rigtig mange mennesker får mulighed for en anden hverdag end det at sidde i kø.
Det er rent faktisk
et forsøg på at løse et problem, og så kan man have forskellige opfattelser af, om man synes, det er en god eller dårlig idé, men det er faktisk et forsøg på at løse et problem, som den tidligere regering ikke har taget alvorligt.
Jeg mener, at det er for tidligt at konkludere, som spørgeren med sit spørgsmål rent faktisk gør her.
Regeringen vil komme med et konkret bud på udformningen af en trængselsafgift og komme med et konkret lovforslag, som jeg forventer at kunne sende til høring inden for nogle uger.
Her vil der ud over linjeføring også komme konkrete bud på bl.a. takster og undtagelser.
Og disse gevinster vil jo altså også komme borgere på Frederiksberg til gavn.